U Varaždinu 12. travnja 2010.

**PRIOPĆENJE ZA MEDIJE**

**Konferencija: Reforma visokog obrazovanja: inventura 2010.**

Fakultet organizacije i informatike u Varaždinu bio je domaćin **konferencije „Reforma visokog obrazovanja: inventura 2010.g.“**, **09. i 10. travnja 2010.g.**

**Konferenciju je organizirao tim eksperata za reformu visokog obrazovanja (HERE)**, uz podršku Nacionalnog Tempus ureda Agencije za znanost i visoko obrazovanje i Fakulteta organizacije i informatike Sveučilišta u Zagrebu, a u suradnji s Ministarstvom znanosti, obrazovanja i športa i Sveučilištem u Zagrebu. **Programski i organizacijski dio Konferencije vodila je prof.dr.sc. Blaženka Divjak,** jedna od eksperata za Bolonjski proces, imenovana od strane Europske komisije, i prodekanica za znanost i međunarodnu suradnju FOI-a.

Program konferencije započeo je pozdravnim govorima dekana Fakulteta organizacije i informatike u Varaždinu **prof. dr. sc. Tihomira Hunjaka**, rektora Sveučilišta u Zagrebu **prof. dr. sc. Alekse Bjeliša** i ravnateljice Agencije za znanost i visoko obrazovanje (AZVO) **prof. dr. sc. Jasmine Havranek**, nakon čega je započeo radni dio skupa.

Na konferenciji su kao panelisti prisustvovali istaknuti profesori hrvatskih sveučilišta i djelatnici javnih institucija (AZVO, MZOŠ, Institut za razvoj obrazovanja, HUP), koji aktivno sudjeluju u kreiranju i donošenju obrazovnih politika u RH.

Teme o kojima se raspravljalo na Konferenciji, i o kojima će se donijeti zaključci su:

* Preddiplomski i diplomski studiji: analiza stanja, problemi i izazovi za buduće razdoblje,
* Financiranje sveučilišta,
* Doktorski studiji i europski fondovi za istraživanje i razvoj,
* Hrvatski kvalifikacijski okvir.

Prvog dana konferencije na programu su bile dvije teme. Prvu temu, o analizi stanja, preblemima i izazovima za buduće razdoblje preddiplomskih i diplomskih studija, moderirala je **prof.dr.sc. Blaženka Divjak**. Istaknuli su pozitivne strane reforme prva dva ciklusa sveučilišnog studija (preddiplomski i diplomski studij), ali isto tako naglasili, da unatoč pozitivnom trendu broja upisanih i diplomiranih studenata, trend novozaposelnih nastavnika i znanstvenika u visokom obrazovanju stagnira, odnosno nema novih zapošljavanja što utječe na kvalitetu nastavnog procesa. Nadalje, bez ulaganja u visoko obrazovanje teško se mogu očekivati značajniji pomaci. Međutim, osim upravljanja kvalitetom visokog obrazovanja nužan je i bolji dijalog s poslodavcima, i to ne samo kod definiranja kvota studenata već u kreiranju studijskih programa i definiranju ishoda učenja ili kvalifikacija, pogotovo u nižim godinama studija, odnosno preddiplomskom studiju. Naime, nakon reforme visokog obrazovanja i uvođenja dva ciklusa, preddiplomskog i diplomskog studja, poslodavcima još uvijek nisu do kraja jasne komptenecije s kojima izlaze prvostupnici, nakon završenog trogodišnjeg ili četverogodišnjeg preddiplomskog sveučilišnog studija, što je u svojoj prezentaciji naglasio **prof.dr.sc. Vedran Mornar**, dekan Fakulteta, elektrotehnike i računarstva Sveučilišta u Zagrebu (FER). S druge strane, prof.dr.sc. Ivan Slapničar s Fakulteta strojarstva, elektrotehnike i brodogradnje Sveučilišta u Splitu naglasio je da gospodarski sektor u Hrvatskoj ne sudjeluje u razvojim projektima, zasigurno ne u dovoljnoj mjeri, ne zapošljava najkvalificiraniju radnu snagu, koja bi stvarala nova radna mjesta, inovativne proizvode, već su većini gospodarskih subjekata potrebni ljudski resursi za pasivno korištenje postojeće tehnologije. Poslodavce je na konferenciji zastupala **Hrvatska udruga poslodavaca**, koji su istaknuli da se stanje u hrvatskom gospodarstvu neće tako brzo popraviti, s obzirom na veliku krizu u kojoj se nalaze. Gospodarski sektor se trenutno bori za opstanak, a tome su doprinijeli i fiskalni te parafiskalni nameti koje je uvela Vlada RH, te se u toj situaciji teško može okrenuti ulaganju u razvoj novih tehnologija.

**Prof. dr. sc. Jasmina Havranek**, ravnateljica Agencije za znanost i visoko obrazovanje, održala je prezentaciju na temu „Buduće aktivnosti i akreditacija u RH – osvrt na svjetske trendove”, iznijevši pritom istraživanje Svjetske banke iz 2009. godine “The Challenges of Establishing the World Class University”, čiji nam rezultati, zajedno sa međunarodnim iskustvima u stvaranju najboljih svjetskih visokih učilišta, mogu poslužiti kao smjernice u strateškom promišljanju daljnjeg razvoja visokih učilišta u RH. Kroz prezentaciju je istaknula kako je potrebna  jasna nacionalna strategija razvoja visokog obrazovanja u Hrvatskoj, te da je, kada govorimo o visokim učilištima, na institucionalnoj razini ključno nadahnuto vodstvo sa jasnom vizijom i strategijom razvoja, kao i prepoznavanjem svojih komparativnih prednosti. Također, strateški  je važno i ulaganje u ljudski potencijal, prvenstveno nastavnika, ali i stvaranje profesionalne administracije koja će osigurati dobru implementaciju strateških ciljeva institucije.

Druga tema o financiranju sveučilišta izazvala je dinamičnu raspravu, pogotovo između predstavnika s jedne strane sveučilišta, s druge strane predstavnika Ministarstva znanosti, obrazovanja i športa, a s treće strane studenata. Iako se mora naglasiti da ministar prof.dr.sc. Radovan Fuchs nije pristustvao niti jednoj od ovih ključnih tema za daljnji razvoj visokog obrazovanja RH, što je u raspravi ocijenjeno neprihvatljivim, jer se ipak radilo respektabilnom skupu od oko 150 prisutnih sudionika (rekotra, prorektora, dekana, prodekana, profesora, asistenata, studenta, predstavnika poslodavaca itd). **Prof.dr.sc. Tihomir Hunjak, dekan FOI-a i Prof.dr.sc. Petar Filipić s Ekonomskog fakulteta Svečilišta u Splitu** prezentirali su zanimljive podatke **o makroekonomskim pokazateljima financiranja sustava visokog obrazovanja**, posebno se osvrnuvši na sve fiskalne i nefiskalne subvencije za studente koje plaća država.

Drugog dana konferencije raspravljalo se o doktorskim studijima, europskim fondovima za financiranje projekata u obrazovanju i znanosti, te o hrvatskom kvalifikacijskom okviru. **Prof.dr.sc. Melita Kovačević**, prorektorica za znanost i tehnologiju Sveučilišta u Zagrebu moderirala je temu doktorskih studija i naglasila da bi doktorski studiji trebali imati naglašenu istraživačko-razvojnu komponentu, kao i povezanost sličnih doktorskih programa u zajednički ili interdisciplinarni doktorski studij, a takva je praksa već poznata u zemljama Europske unije. **Prof.dr.sc. Blaženka Divjak** je istaknula da je Fakultet organizacije i informatike svjestan važnosti internacionalizacije doktorskih studija, a u skladu s time određeni dio predavača na doktorskom studiju Informacijskih znanosti su znanstvenici eminentnih visokoobrazovnih institucija izvan Hrvatske, a osim toga na FOI-u se potiču i dvostruka mentorstva (drugi mentor izvan RH) tako da se dobije na interdisciplinarnosti i međunarodnoj prepoznatljivosti. Jedna od tema o kojoj su se složili gotovo svi prisutni bila je organizacija doktorskih studija u obliku doktorskih škola o kojima je vrlo zanimljivu prezentaciju održao **prof.dr.sc. Ignac Lovrek** s FER-a. Nadalje, vrlo su zanimljive, ali i kritične prezentacije održali **prof.dr.sc. Neven Budak**, s Filozofskog fakulteta Sveučilišta u Zagrebu i **prof.dr.sc. Danica Škara** prorektorica Sveučilišta u Splitu, o trenutnoj situaciji doktorskih studija u Hrvatskoj, smjernicama razvoja EU-a, s upozorenjem o zastarijeloj podijeli na znanstvena područja i grane u Hrvatskoj i koliko ona otežava inovativan i interdisciplinaran pristup u kreiranju doktorskih programa. **Prof.dr.sc. Mile Đelalija**, sa Sveučilišta u Zadru je moderirao vrlo aktualnu temu o hrvatskom kvalifikacijskom okviru, koja je izazvala vrlo zanimljivu raspravu među prisutnima. Hrvatski kvalifikacijski okvir je važno dobro definirati, jer on mora biti usporediv s Eurospkim kvalifikacijskim okvirom, kao što je slučaj i s ostalim nacionalnim kvalifikacijskim okvirima zemlja EU, ali mora biti i primjenjiv u praksi. Na taj način bit će transparentnije i prepoznatljivije kvalifikacije studijskih programa visokoobrazovnih ustanova, što će omogućiti usporedivost diploma i olakšati horizontalnu i vertikalnu mobilnost studenata, a kasnije i transnacionalnu mobilnost na europskom tržištu rada. Međutim, u procesu njegovog donošenja i definiranja, mora se dobro testirati na postojećim studijskim programima i uvažiti različitosti kvalifikacija studija u različitim područjima. Za sada se čini da ta provjera nije bila dostatna. MZOŠ je predstavio buduće natječaje programa IPA-e, koje se odnose na Komponentu IV, Razvoj ljudskih potencijala, a koji se direktno odnose na razvoj ustanova i sustava visokog obrazovanja. U raspravi se upozorilo na činjenicu da iako su natječaji otvoreni i za domaće konzorcije, ipak se projekti odobravaju stranim konzultantskim kućama koje nisu uvijek dovoljno motivirane za održivost projekata u RH te su do sada rezulati takvog rada bili upitni. Međutim, usprkos tome, činjenica je da isti konzultanti, sa slabim rezultatima, često ponovno budu izabrani, dobivaju sredstva iz pred-pristupnih fondova te se stječe dojam da imaju prednost pred domaćim kvalificiranijim i motiviranijim stručnjacima.

Konferencija „Reforma visokog obrazovanja: inventura 2010.g.“ okupila je u Varaždinu oko 150 sudionika, mahom profesore, znanstvenike i predstavnike studenata, donosioce odluka u visokom obrazovanju RH, ali i predstavnike ostalih sektora. Uskoro se očekuju i zaključci s Konferecije koji će biti poslani na sve relevantne dionike obrazovanja u Hrvatskoj, kako bi se mogle donijeti smjernice za daljnji razvoj hrvastkog visokoobrazovnog sustava te kako bismo postali što ravnopravniji i konkurentniji dionici europskog visokoobrazovnog prostora, s naglaskom na upravljanje kvalitetom naših studijskih programa, naglašenu istraživačku komponentu doktorskih studija te opredijeljenost Vlade RH za društvo znanja, ali ne u deklarativnom smislu, već praćeno konkretnim mjerama kao i povećanim udjelom u državnom budžetu.

Za dodatnja pitanja obratiti se prof.dr.sc. Blaženki Divjak (blazenka.divjak@foi.hr).

Fotografije možete pronaći na početnoj web stranici FOI-a.